Jeppe Søe (M), 2024-02-07:
Tak, formand.
Det meste er jo sagt.
Sådan er det jo, og sådan har det været, siden jeg blev valgt ind i Folketinget.
Der er jeg jo kommet til som nummer tre, og der har jeg sådan set kunnet sige: Jamen jeg er enig i meget af det, der er sagt indtil nu.
Det kan jeg også sige nu, selv om der lige har været en SF'er på banen.
Meget er sagt.
For vi har drøftet det her gentagne gange, og Moderaterne står samme sted.
Vi har en meget alvorlig situation.
Der er blevet handlet resolut.
Der er en undersøgelse på vej.
Den undersøgelse bør vi da vente på.
Så kan det være, at vi kan mødes her, og der kunne det så være en idé at tale, men indtil da må vi da vente på den.
Hvorfor?
Jo, fordi vi har UNRWA, som i øjeblikket løser en vild opgave.
Det er en opgave, hvor der er menneskeliv på spil.
De har ansvaret for 1 million mennesker, som er på gaden.
Der er børn, der skal vaccineres.
De har en kæmpe opgave.
Der er også flere her fra talerstolen, der igen og igen siger, at det kan andre løse.
Der er nogle, der lige har hørt nogen sige, at det kan vi da godt klare.
Jeg er klar over, at der kan være en langsigtet diskussion.
Det kan undre med de mange holdninger, der er kommet frem her, især fra Liberal Alliances side, at man ikke har set rigtig mange hastebehandlinger de sidste mange år.
For det lyder da, som om det er nogle problemer, der har været der i rigtig lang tid.
Så hvordan kan det være, at man ikke har lavet masser af hastebehandlinger?
Jeg har selvfølgelig ikke været her længe, men jeg kan ikke se dem.
Jeg prøvede at lede efter dem her til morgen, og der har ikke været det vilde.
Derimod kan jeg forstå, at FN er en idiotorganisation.
Her citerer jeg fra det sociale medie X og en af forslagsstillerne.
Jeg har også set et meme – et meme er, hvis jeg skal oversætte det, et stykke grafik, som partierne nogle gange bruger for at være ung med de unge; det behøver ikke rigtig passe, men man kan lave noget, som er en lille smule sjovt – og på den ene side af denne grafiske ting fra Liberal Alliance er der en række flag, og på den anden side er der et billede af udenrigsministeren som den eneste, der indirekte vil fortsætte støtten til Hamas, som der står.
Inden jeg så fik skrevet tillykke med at blive et land, begyndte jeg at kigge på de mange, mange flag, der var på den anden side af Liberal Alliances grafik, og jeg kunne se, at det jo var lande, der har givet 18 mio. euro om onsdagen, og så har de været ude at sige til deres befolkninger om torsdagen, at de søreme ikke ville støtte mere lige foreløbig, og at det så heller ikke var planen.
Jeg må simpelt hen sige, at jeg synes, at vi i den her situation skylder den million mennesker, der er på gaden lige nu, og de børn, som har behov for vaccination og den nødhjælp, vi har behov for at få ind over grænsen, at vi ikke tager en diskussion ret hurtigt om at lukke noget ned, og at vi ikke tager en diskussion, der også ender i nogle diskussioner om, hvorvidt Liberal Alliance og Radikale Venstre skal gå i regering, eller om forskellen på at imprægnere og at galvanisere, men at vi venter bare en lille smule, til vi kommer til det tidspunkt, hvor vi måske langsigtet – og det er jo også blevet sagt flere gange her fra talerstolen – kigger på, om UNRWA er den rigtige løsning.
Det er det jo ikke i en tostatsløsning, og det er vel den, vi fortsat arbejder for.